27.3.2022 – Marian ilmestyspäivä

Suomen Ev.lut. Kansanlähetyksen kirkkokolehtipyhä

**Ihmeellinen evankeliumi**

Evankeliumi: Luukas 1:26-38

*Kun Elisabet oli kuudennella kuukaudellaan, Jumala lähetti enkeli Gabrielin Nasaretin kaupunkiin Galileaan neitsyen luo, jonka nimi oli Maria. Maria oli kihlattu Daavidin sukuun kuuluvalle Joosefille. Enkeli tuli sisään hänen luokseen ja sanoi: ”Ole tervehditty, Maria, sinä armon saanut! Herra kanssasi!” Nämä sanat saivat Marian hämmennyksiin, ja hän ihmetteli, mitä sellainen tervehdys mahtoi merkitä. Mutta enkeli jatkoi: ”Älä pelkää, Maria, Jumala on suonut sinulle armonsa. Sinä tulet raskaaksi ja synnytät pojan, ja sinä annat hänelle nimeksi Jeesus. Hän on oleva suuri, häntä kutsutaan Korkeimman Pojaksi, ja Herra Jumala antaa hänelle hänen isänsä Daavidin valtaistuimen. Hän hallitsee Jaakobin sukua ikuisesti, hänen kuninkuudellaan ei ole loppua.” Maria kysyi enkeliltä: ”Miten se on mahdollista? Minähän olen koskematon.” Enkeli vastasi: ”Pyhä Henki tulee sinun yllesi, Korkeimman voima peittää sinut varjollaan. Siksi myös lapsi, joka syntyy, on pyhä, ja häntä kutsutaan Jumalan Pojaksi. Ja tiedä tämä: Myös sukulaisesi Elisabet kantaa poikalasta, vaikka on jo vanha. Hän on jo kuudennella kuukaudella - hän, jota on pidetty hedelmättömänä! Jumalalle ei mikään ole mahdotonta.” Silloin Maria sanoi: ”Minä olen Herran palvelijatar. Tapahtukoon minulle niin kuin sanoit.” Niin enkeli lähti hänen luotaan.*

Saarna:

Jumala on rakastanut sinua niin paljon, että antoi ainoan poikansa syntyä ihmiseksi tähän maailmaan sovittaakseen syntimme poikansa ristin kuoleman kautta. Tämä on kirkon julistaman evankeliumin eli hyvän uutisen keskus.

Päivän evankeliumitekstimme alkaa toteamuksella, jossa kerrotaan, miten enkeli Gabriel lähestyi Mariaa ja kertoi tälle Jumalan armon olevan Marian yllä: *Ole tervehditty, Maria, sinä armon saanut! Herra kanssasi!*

Nämä sanat saivat Marian hämmennyksiin, ja hän ihmetteli, mitä sellainen tervehdys mahtoi merkitä. Tilanteessa on jotain samanlaista kuin seuraavan luvun kertomuksessa siitä, miten enkeli ilmoitti ilosanoman Jeesuksen syntymästä paimenille. Jumalan enkelin kohtaaminen on puhutteleva kokemus.

Enkelit sanoivat paimenille ilmoittaessaan heille Jeesuksen syntymästä, ettei heidän tarvinnut pelätä. Jeesus rohkaisi samoilla sanoilla opetuslapsia ilmestyessään heille ylösnousemuksensa jälkeen. Enkeli Gabrielin viesti Marialle oli samansuuntainen hänen jatkaessaan:

*Älä pelkää, Maria, Jumala on suonut sinulle armonsa. Sinä tulet raskaaksi ja synnytät pojan, ja sinä annat hänelle nimeksi Jeesus. Hän on oleva suuri, häntä kutsutaan Korkeimman Pojaksi, ja Herra Jumala antaa hänelle hänen isänsä Daavidin valtaistuimen. Hän hallitsee Jaakobin sukua ikuisesti, hänen kuninkuudellaan ei ole loppua.”*

Evankeliumin sanomaa ei tarvitse pelätä. Jumala ei lähettänyt poikaansa tuomitsemaan vaan pelastamaan tämän maailman. Johanneksen evankeliumi vakuuttaa meille tämän:

*Jumala on rakastanut maailmaa niin paljon, että antoi ainoan Poikansa, jottei yksikään, joka häneen uskoo, joutuisi kadotukseen, vaan saisi iankaikkisen elämän. Ei Jumala lähettänyt Poikaansa maailmaan sitä tuomitsemaan, vaan pelastamaan sen.* (Joh. 3:16-17)

Jeesus syntyi ihmiseksi tähän maailmaan välittääkseen Jumalan tahdon meille ja sovittaakseen syntimme ristillä. Evankeliumin ilosanoma on ihmeellinen uutinen siitä, että Jeesuksen ristinkuoleman tähden saamme anteeksi kaiken – niin pahat ajatuksemme kuin tekomme ja puheemme, laiminlyöntimme ja väärät halumme.

Tämä kaikki sisältyi ja liittyi tuohon ihmeelliseen uutiseen, jonka enkeli Marialle tuona päivänä toi.

2.

Kohdatessaan Marian enkeli toisti hänelle yhden asian kaksi kertaa; nimittäin sen, että Jumala on suonut Marialle armonsa. Tämän ilmauksen merkitys oli se, että Jumala oli valinnut Marian. Jumala ei valinnut Mariaa tämän ylemmyyden tai onnistuneiden urotekojen tähden, vaan omasta armostaan ja rakkaudestaan. Jumalan valinta ei sisältänyt ehtoja. ARMO on yhtä kuin Ansaitsematon Rakkaus Meidän Osaksemme. Jumala antoi armonsa kohdata Marian ja Pyhän Henkensä tulla tämän ylle koko maailmaa koskevan suuren suunnitelmansa toteutumiseksi.

Saatamme joskus kokea tällaiset kertomukset tuhansien vuosien takaisina satuina. Taustalla voi olla ajatus, jonka mukaan menneen ajan ihmisten olisi ollut helpompi uskoa tällaisiin yliluonnollisiin tapahtumiin. Todellisuudessa Raamatun kertomukset neitseestä syntymisestä olivat myös sen ajan ihmisille vaikeita uskoa.

Tästä kertoo jo se, että enkelin sanat saivat Marian pään pyörälle. Maria tiesi hyvin, miten vauvat syntyvät. Siksi hän kysyi enkeliltä: *Miten se on mahdollista? Minähän olen koskematon.* Maria ei voinut ymmärtää, miten enkelin sanat voisivat käydä toteen, koska hän oli vielä neitsyt.

Maria ei tiennyt, mitä hänen tulisi ajatella enkelin viestistä, mutta hän luotti Jumalan johdatukseen, ja niin hän vastasi: *Minä olen Herran palvelijatar. Tapahtukoon minulle niin kuin sanoit.* Raamatussa uskovia kutsutaan toisinaan ”Herran palvelijoiksi”. Sanan merkitys on tässä yhteydessä varsin erilainen kuin silloin, kun jonkun ihmisen sanotaan olevan toisen palvelija. Jumalan ja ihmisen välillä sanalla viitataan ihmiseen, joka uskoo Jumalan olevan ja tahtoo noudattaa Hänen tahtoaan. Näin Marian itsestään käyttämä ilmaisu kertoo meille, että Maria uskoi Jumalaan ja tahtoi luottaa hänen johdatukseensa.

Teksti ei kerro, aavistiko Maria jollain tavalla jo tämän kutsumuksen vastaanottaessaan, että se toisi mukanaan paljon kipua ja kärsimystä. Näin kuitenkin tapahtui. Ensimmäinen koettelemus oli Joosefin, hänen tulevan miehensä, reaktio. Tästä voit lukea Matteuksen evankeliumin ensimmäisestä luvusta – sen jakeesta 18 eteenpäin. Myös Jeesuksen elämän aikana kohtaama kärsimys, joka huipentui ristin kuolemaan, oli hänen äidilleen varmasti valtavan kipeä paikka. Maria kuitenkin täytti tehtävänsä ja pysyi uskollisena Jumalalle. Hänen uskonsa toimii esimerkkinä meille kaikille.

Päivän evankeliumin keskuksessa ei kuitenkaan ole Maria, vaan Jeesus. Kiinnitetään seuraavaksi katseemme häneen.

3.

Jeesuksen ajan juutalaiset tunsivat Vanhan testamentin kirjoitukset hyvin. Toisin kuin nykyään, kaikki sen ajan tavalliset ihmiset eivät osanneet lukea, mutta vanhemmat opettivat Kirjoituksien sisältöä kertomuksien kautta lapsilleen. Näin monet Jeesuksen ajan juutalaiset tiesivät luvatusta Messiaasta ja odottivat hänen syntymäänsä. Jeesuksen äiti Maria näyttää olleen yksi heistä, sillä hän ei alkanut kysellä enkeliltä mitään siitä, mitä hän tarkoitti puheella Daavidin pojasta ja kuninkaasta, vaan mietti, miten enkelin sana voisi käydä toteen.

Ensimmäinen lupaus Pelastajasta on kirjoitettu ensimmäisen Mooseksen kirjan kolmanteen lukuun (3:15). Se annettiin tilanteessa, jossa Aadam ja Eeva olivat juuri langenneet syntiin. Tämä ennustus on kuitenkin itsessään melko vaikea ymmärtää ja siksi meidän on hyvä kääntää katseemme noin 700 vuotta ennen Jeesuksen syntymää tallennettuun Jesajan profetiaan: *Sen tähden Herra antaa itse teille merkin: neitsyt tulee raskaaksi ja synnyttää pojan ja antaa hänelle nimen Immanuel.* (Jes. 7:14)

Jesajan profetiassa esiintyvä nimi ”Immanuel” merkitsee ”Jumala on meidän kanssamme”. Se ilmaisee Jumalan pelastussuunnitelman keskushenkilön – päivän evankeliumin keskiössä olevan Jumalan pojan, Jeesuksen.

Jeesus on avainhenkilö, joka yhdistää Raamatun 66 kirjaa yhdeksi suureksi kertomukseksi, jota kutsumme Jumalan pelastussuunnitelmaksi. Tämä suunnitelma koskee synnin tähden kauas Jumalasta joutunutta ihmiskuntaa. Jumala päätti lähettää oman poikansa, Jeesuksen, saattaakseen kaikki kansat takaisin yhteyteensä. Siksi Jeesus syntyi tähän maailmaan, niin kuin Jumala oli luvannut.

Jumala, joka loi tämän maailman tyhjästä, kykenee myös saattamaan neitsyen raskaaksi. Jumalalle mikään ei ole mahdotonta. Juuri siksi enkeli Gabriel sanoi Marialle: *Älä pelkää, Maria, Jumala on suonut sinulle armonsa. Sinä tulet raskaaksi ja synnytät pojan, ja sinä annat hänelle nimeksi Jeesus. Hän on oleva suuri, häntä kutsutaan Korkeimman Pojaksi, ja Herra Jumala antaa hänelle hänen isänsä Daavidin valtaistuimen. Hän hallitsee Jaakobin sukua ikuisesti, hänen kuninkuudellaan ei ole loppua.* Toisin sanoen, enkeli Gabriel ilmoitti Marialle, että tämä tulisi synnyttämään luvatun Messiaan.

Lopuksi

Noin 2000 vuotta sitten Jeesus syntyi ihmiseksi tähän maailmaan. Tämä Jeesuksen syntymä ei ollut Jumalan viimeinen oljenkorsi tai päähänpisto, vaan jo syntiinlankeemuksen yhteydessä ilmoitettu Jumalan pelastussuunnitelma. Jeesuksen äidillä, Marialla, jota tänään muistamme, oli tässä suunnitelmassa tärkeä rooli. Mariasta tuli Jumalan pojan äiti.

Tänään saamme tuntea kiitollisuutta siitä, että Maria kantoi osansa. Hänen esimerkkinsä rohkaiskoon meitä kantamaan oman Jumalan meille uskoman osan. Suljetaan yhdessä toinen toisemme rukouksiin:

*Rakas, pyhä Jumala. Me kiitämme sinua siitä, että olet rakastanut meitä niin paljon, että annoit ainoan poikasi syntyä ihmiseksi maan päälle, jotta me voisimme saada syntimme anteeksi ja löytää yhteyden sinuun. Armahda meitä ja johdata elämäämme.*

 *Me kiitämme Jeesuksen äidistä, Mariasta, joka kantoi rohkeasti saamansa vastuun. Anna myös meille viisautta ja rohkeutta jokapäiväiseen vaellukseemme. Aamen.*